**ELŐTERJESZTÉS KÍSÉRŐ LAP**

**E-szám: 138/2017.**

**Tárgy: A Nagykovácsi Német Nemzetiségi Önkormányzattal kötött együttműködési megállapodás felülvizsgálata**

**Előterjesztő neve:** Kiszelné Mohos Katalin polgármester

**Előadó neve:** Papp István jegyző

**Az előterjesztés aláírás előtti előzetes ellenőrzése**

**Vezetői ellenőrzés**

- az előterjesztés tartalmilag és formailag *megfelelő - nem megfelelő*

**előadó osztályvezetője**

**Pénzügyi ellenőrzés**

- az előterjesztés tartalmilag és formailag *megfelelő - nem megfelelő*

**pénzügyi osztályvezető**

**Törvényességi ellenőrzés**

- az előterjesztés tartalmilag és formailag *megfelelő - nem megfelelő*

**Nagykovácsi, 2017. december 6.**

**jegyző**

***Az előterjesztés kiküldhető – nem küldhető ki.***

**Nagykovácsi, 2017. december 6.**

**polgármester**

**Tisztelt Képviselő-testület!**

Nagykovácsi Nagyközség Önkormányzatának Képviselő-testülete a 2015. április 23-i ülésén az 59/2015. (IV. 23.) számú határozatával fogadta el a Nagykovácsi Német Nemzetiségi Önkormányzattal kötött, jelenleg is hatályos együttműködési megállapodást a nemzetiségek jogairól szóló 2011.évi CLXXIX. törvény 80. §-a által meghatározott tartalommal.

Az államháztartásról szóló 2011. évi CXCV. törvény 6/C. § (2) bekezdés b) pontja szerint a helyi nemzetiségi önkormányzat bevételeivel és kiadásaival kapcsolatban a tervezési, gazdálkodási, ellenőrzési, finanszírozási, adatszolgáltatási és beszámolási feladatok ellátásáról a helyi nemzetiségi önkormányzat székhelye szerinti helyi önkormányzat önkormányzati hivatala gondoskodik. A helyi önkormányzat és az érintett helyi nemzetiségi önkormányzat a feladatok ellátásának részletes szabályait a nemzetiségek jogairól szóló 2011. évi CLXXIX. törvény (a továbbiakban Nj. tv.) szerinti megállapodásban rendezik.

A fentiek alapján a megállapodásban rögzíteni szükséges többek között

a) a helyi önkormányzat és a helyi nemzetiségi önkormányzat költségvetésének előkészítésével és megalkotásával, valamint a költségvetéssel összefüggő adatszolgáltatási kötelezettségek teljesítésével, továbbá a helyi nemzetiségi önkormányzat önálló fizetési számla nyitásával, törzskönyvi nyilvántartásba vételével és adószám igénylésével kapcsolatos határidők és együttműködési kötelezettségek, a felelősök konkrét kijelölése,

b) a helyi nemzetiségi önkormányzat kötelezettségvállalásaival kapcsolatosan a helyi önkormányzatot terhelő ellenjegyzési, érvényesítési, utalványozási, szakmai teljesítésigazolási feladatok, továbbá a felelősök konkrét kijelölése,

c) a helyi nemzetiségi önkormányzat kötelezettségvállalásának a szervezeti és működési szabályzatban meghatározott szabályai, különösen az összeférhetetlenségi, nyilvántartási kötelezettségek,

d) a helyi nemzetiségi önkormányzat működési feltételeinek és gazdálkodásának eljárási és dokumentációs részletszabályai, valamint az ezeket végző személyek kijelölésének rendjével, és az adatszolgáltatási feladatok teljesítésével kapcsolatos előírások, feltételek.

Az Nj. tv 80 § (2.) bekezdése értelmében a megállapodást minden év január 31. napjáig, általános vagy időközi választás esetén az alakuló ülést követő harminc napon belül felül kell vizsgálni.

Ezen jogszabályi kötelezettségen alapuló felülvizsgálat eredményeként megállapítható, hogy a jelenleg hatályos együttműködési megállapodás jogszabályi hivatkozásainak módosítására nincs szükség, az Önkormányzat részéről egyéb módosításra okot adó körülmény nem merült fel.

A Nagykovácsi Német Nemzetiségi Önkormányzat 63/2017. (12. 04.) számú határozatával a felülvizsgálat eredményeképpen az együttműködési megállapodást kiegészíteni javasolja azzal, hogy számukra térítésmentesen legyen biztosított heti egy alkalommal 2 óra időtartamra nemzetiségi néptánc oktatásra próbaterem az Öregiskola Közösségi Házban.

Álláspontom szerint a nemzetiségi néptánc oktatás településünk kulturális sokszínűségét segíti, így a Képviselő-testület által támogatandó cél, javaslom tehát a Megállapodás kiegészítését.

A fentiek alapján kérem a tisztelt Testületet, hogy fogadja el a határozati javaslatot.

A határozati javaslat elfogadása egyszerű szavazattöbbséget igényel.

Nagykovácsi, 2017. december 6.

Kiszelné Mohos Katalin

polgármester

**Határozati javaslat**

**Tárgy: A Nagykovácsi Német Nemzetiségi Önkormányzattal kötött együttműködési megállapodás felülvizsgálata**

Nagykovácsi Nagyközség Önkormányzatának Képviselő-testülete felülvizsgálta a Nagykovácsi Német Nemzetiségi Önkormányzattal megkötött, 59/2015. (IV. 23.) számú határozatával elfogadott és a 141/2016. (XII. 15.) számú határozatával módosítottegyüttműködési megállapodást, és úgy dönt, hogy azt a mellékletben szereplő módosított tartalommal elfogadja.

**Határidő:** azonnal

**Felelős:** Polgármester